**INFORMATĪVAIS ZIŅOJUMS**

**par 2015. gada 19.-20. jūlija neformālajā Eiropas Savienības Konkurētspējas ministru sanāksmē izskatāmajiem jautājumiem**

**1. Neformālās Konkurētspējas ministru sanāksmes darba kārtības jautājumi**

Luksemburgas prezidentūra (turpmāk – Prezidentūra) 2015. gada  
19.-20.jūlijā Luksemburgā organizē neformālo Eiropas Savienības (turpmāk – ES) Konkurētspējas ministru sanāksmi (turpmāk – sanāksme), kuras galvenais vadmotīvs ir "Tirgoties aiz robežām. Konkurēt globāli. Kā Eiropa var jums palīdzēt.".

Sanāksmes sākumā Prezidentūra organizē plenārsesiju ar nosaukumu "Konkurētspējīgs noteikumu ietvars biznesam: Eiropas pievienotās vērtības celšana, uzlabojot regulējumu *(More competitive framework conditions for businesses: maximizing European added-value through an improved regulatory approach).*

Sanāksmes turpinājumā plānotas divas paralēlās darba sesijas, kuru laikā dalībvalstu delegāciju vadītāji apmainīsies viedokļiem par šādām diskusiju tēmām:

1. Vai tie, kas likumdošanu rada, un tie, kam likumdošana jāievēro, dzīvo divās paralēlās pasaulēs? *(The regulators and the regulated: two parallel realities?)*;
2. Jautājums kristāla lodei: kādas iespējas globālā konkurētspējai? *(Consulting the crystal ball: what options for global competitiveness?)*.

Prezidentūras mērķis ir radīt neformālu atmosfēru un veicināt aktīvas, neformāla rakstura diskusijas starp ministriem, tādēļ iepriekš minētajām sesijām Prezidentūra nepiedāvā diskusijas jautājumus. Diskusijas vadīs moderatori, kas uzdos jautājumus paneļa galvenajiem dalībniekiem *(key speakers)* un ministriem. Dalībvalstis tiek aicinātas negatavot formālas runas, kas nav piemērojamas šai interaktīvajai diskusijai.

Vienlaikus sanāksmes ietvaros tiek organizētas darba pusdienas, kurās tiks sniegta informācija par abu paralēlo darba sesiju rezultātiem, kā arī dalībvalstu pārstāvjiem būs iespēja sniegt savu redzējumu par iespējām uzlabot ES Konkurētspējas padomes darba metodes.

**2. Plenārsesija "Konkurētspējīgs noteikumu ietvars biznesam: Eiropas pievienotās vērtības celšana, uzlabojot regulējumu"**

Plenārsesijas laikā diskusijas ievadīs pieci paneļa galvenie dalībnieki, kas ir ielūgti, lai dalītos savā pieredzē, kā arī sniegtu savu viedokli par tēmu *"Konkurētspējīgs noteikumu ietvars biznesam: Eiropas pievienotās vērtības celšana, uzlabojot regulējumu".*

Diskusiju vadīs žurnālists Pīters O'Donels *(Peter O’Donnell)*, kas uzdos jautājumus ministriem un galvenajiem runātājiem, lai rosinātu interaktīvu diskusiju.

Prezidentūras izplatītajā fona dokumentā ir minēts ES Vienotā tirgus potenciāls izaugsmes veicināšanā un darba vietu radīšanā. Tomēr šobrīd ir novērojama ES izaugsme stagnācija. Pastāv virkne šķēršļu, kā rezultātā liela daļa uzņēmumu un patērētāju nevar pilnībā izmantot Vienotā tirgus priekšrocības. Saskaņā ar Eiropas Komisijas (turpmāk – EK) 2014.gada Konkurētspējas ziņojumu[[1]](#footnote-1) tikai 14% ES uzņēmumu veic pārrobežu darījumus.

Lai sekmētu ekonomisko izaugsmi, ir jāpalīdz uzņēmējiem darboties Vienotā tirgū un izmantot tā priekšrocības, nodrošinot, ka ES likumdošanas ietvars ir lietpratīgs, atbilstošs mērķim un efektīvs. Salīdzinot ar šī brīža situāciju, ir steidzami nepieciešams stiprināt Vienoto tirgu un mazināt likumdošanas un administratīvos šķēršļus. Lai to sasniegtu, ir jāuzklausa Vienotā tirgus un stiprākas ES atbalstītāji, kā arī tie, kas vēlas samazināt ES likumdošanas radīto slogu. Ir jāattīsta jauni, pragmātiski rīki, lai radītu pareizo noteikumu, t.sk. likumdošanas, ietvaru.

Līdz ar jauno EK sastāvu, t.sk. pirmā viceprezidenta F. Timmermana lomu labāka regulējuma realizēšanā, tiek sniegta iespēja rast jaunas metodes un efektīvākus risinājumus īstenotajai ES politikai nākotnē.

Potenciālais ekonomiskais ieguvums no pilnībā funkcionējoša iekšējā tirgus ir ievērojams: atbilstoši EK aplēsēm, šķēršļu samazināšana pakalpojumu jomā vien varētu ES dot papildu EUR 230 miljardu IKP (jeb 1,5% IKP pieauguma).

**Latvijas nostāja:**

Efektīva ES Vienotā tirgus funkcionēšana ir Latvijas prioritāte. Tas ir svarīgi Latvijas ekonomikas konkurētspējai, ņemot vērā ES valstu nozīmīgo īpatsvaru Latvijas eksporta bilancē – 72,8%.

Latvija piekrīt, ka Vienotā tirgus potenciāls nav pilnībā izmantots. Tāpēc atbalstāmi ir pasākumi, kas veicinātu Vienotā tirgus harmonizāciju, novērstu tiesību normu atšķirīgu interpretāciju dažādās dalībvalstīs, kā arī uzlabotu regulējuma ieviešanu. Līdz ar to ir nepieciešams īstenot turpmākus pasākumus, lai izveidotu skaidrāku un paredzamāku regulatīvo vidi, kurā preču un pakalpojumu pārrobežu aprite būtu tikpat viegli īstenojama kā vienas valsts teritorijā (nacionāli).

Sagaidām, ka oktobra vidū gaidāmā ES Iekšējā tirgus stratēģija precēm un pakalpojumiem piedāvās konkrētus pasākumus Vienotā tirgus darbību kavējošo šķēršļu novēršanai, vienlaikus veicinot jaunu uzņēmumu un darba vietu rašanos, kā arī stabilitāti, izaugsmi un investīcijām labvēlīgu vidi Eiropā kopumā.

**3. Sanāksmes 1. darba sesija "Vai tie, kas likumdošanu rada, un tie, kam likumdošana jāievēro, dzīvo divās paralēlās pasaulēs?"**

Darba sesijas mērķis ir iegūt ieskatu, kā uzņēmēji vērtē ES konkurētspēju, strādājot ES Vienotajā tirgū un arī ārpus tā. Īpašs fokuss plānots uz ES Vienotā tirgus regulatīvo ietvaru, t.i., cik tas ir piemērots un cik tas ir uzņēmēju konkurētspēju veicinošs. Diskusijā tiks aplūkoti piemēri, kā ES līmeņa pieņemtie lēmumi darbojas praksē.

Prezidentūras diskusiju fona dokumentā atspoguļota Luksemburgas piedāvātā versija par to, ko nepieciešams darīt, lai uzlabotu Vienotā tirgus regulatīvo ietvaru un faktiski dzīvē īstenotu un realizētu "jaunu Vienotā tirgus metodi".

Tiek norādīts, ka līdzšinējā Vienotā tirgus regulācijā īstenotā pieeja diemžēl dzīvē ir radījusi *"28 mini-markets"*, t.i., Vienotais tirgus nav patiesi vienota ekonomiskā telpa ar vienādiem spēles noteikumiem. Tiek secināts, ka līdzšinējā politikas pieeja, kas balstīta uz likumdošanu harmonizāciju, nav līdz galam veiksmīga. Ja "minimālās harmonizācijas" instrumenti tiešā veidā atļauj dalībvalstīm nacionālā likumdošanā noteikt papildus prasības (kas lielākoties izpaužas dažādu šķēršļu veidā), tad "maksimālā harmonizācija", no otras puses, lielākoties ir problemātiska, jo, lai par to vienotos, nākas pieņemt dažādus kompromisus un izņēmumus no attiecīgā likumdošanas projekta darbības jomas, kas nozīmē regulējuma efektivitātes vājināšanu. Šādā veidā ar regulāciju neaptvertās jomas un aktivitātes paliek dalībvalstu ziņā, kas nozīmē papildus regulatīvās barjeras vai arī šķēršļus no dalībvalstu administratīvajām praksēm attiecībā uz to uzraudzību. Ir nepieciešams noteikt vienotus spēles noteikumus arī šajās jomās.

Prezidentūra "jaunās Vienotā tirgus metodes" kontekstā piedāvā balstīties uz šādiem pamatelementiem:

1) Nodrošināt likumdošanas kvalitāti –ES likumdošana, kas ir skaidra, vienkārša, nodrošina uzņēmējiem tiesisko drošību un veicina Vienotā tirgus funkcionēšanu;

2) Veicināt "savstarpējās atzīšanas principa" piemērošanu, apvienojot harmonizācijas aktivitātes ar savstarpējās atzīšanas klauzulu ES regulējumā, it īpaši ES ekonomiski nozīmīgākajos sektoros;

3) Izmantot Normatīvās atbilstības un izpildes programmu (REFIT), lai veicinātu likumdošanas kvalitāti, ņemot vērā uzņēmēju izmaksas, kas tiem rodas pārrobežu aktivitātēs no esošā regulējuma nepilnībām, un vērtējot, kā to var mazināt ar savstarpējā atzīšanas principa piemērošanu;

4) Pilnībā izmantot Eiropas Komisijas 2015. gada ziņojumus par "savstarpējo atzīšanu" un Vienoto pakalpojumu tirgu, kuri sniedz informāciju par jauniem faktiem un izvērtējamu attiecībā uz šķēršļiem Vienotajā tirgū, kas ļauj tālāk attīstīt Vienotā tirgus politiku.

**Latvijas nostāja:**

Latvija pilnībā atbalsta mērķtiecīgi orientētu pasākumu īstenošanu, lai uzlabotu un padarītu daudz efektīvāku Vienotā tirgus tiesisko ietvaru gan regulējuma izstrādes stadijā, gan tā ieviešanā, piemērošanā un uzraudzībā. Latvija arī piekrīt apgalvojumiem, ka līdzšinējā pieeja nav bijusi pietiekami rezultatīva un ir nepieciešami jauni risinājumi, kas ļautu ātri un efektīvi izmantot Vienotā tirgus sniegto potenciālu. Šajā kontekstā Latvija pilnībā piekrīt, ka ir nepieciešams īpašu uzmanību pievērst *savstarpējās atzīšanas principa* piemērošanai, kas ir efektīvs un viegli īstenojams instruments iepretim ilgstošam un ne vienmēr efektīvam harmonizācijas procesam. Savstarpējās atzīšanas principa popularizēšana uzņēmēju un valsts iestāžu vidū, kā arī tā sistemātiska iestrādāšana ES un nacionālajos tiesību aktos ir būtisks priekšnosacījums tā iedzīvināšanai praksē.

Vienlaikus Latvija uzsver, ka jebkurai jaunai regulējuma iniciatīvai ir jāatbilst 21.gadsimta Digitālā tirgus vajadzībām, gan skatoties no uzņēmējdarbības, gan patērētāju, gan valsts pārvaldes skatupunkta. Jebkurš regulējums priekšlikums nevar tikt uzskatīts par pilnīgu, ja tas nevar tikt īstenots digitālajā vidē. Pateicoties vienotai Digitālā tirgus attīstībai (digitālo tehnoloģiju un infrastruktūras attīstībai), būtiski tiktu uzlabota kopējā Eiropas konkurētspēja - patērētāji spētu baudīt lielāku izvēli un iegādāties preces un pakalpojumus par zemākām cenām, kas turklāt veicinātu arī pieprasījumu un pirktspēju; turklāt uzņēmējiem būtiski samazinātos uzņēmējdarbības izmaksas, kas veicinātu jaunu uzņēmēju un darba vietu rašanos.

Latvija atbalsta arī pārējos elementus, ko identificējusi Prezidentūra kā galvenos priekš "jaunās Vienotā tirgus metodes". Prezidentūras ieskicētais lielā mērā saskan ar Latvijas prezidentūras laikā sagatavotajiem un 2015. gada martā pieņemtajiem ES Konkurētspējas padomes secinājumiem par Vienoto tirgu[[2]](#footnote-2).

**4. Sanāksmes 2. darba sesija "Jautājums kristāla lodei: kādas iespējas globālai konkurētspējai?"**

Šajā darba sesijā notiks vairāku globālu ekonomikas attīstības scenāriju, kas izstrādāti no OECD puses, aplūkošana. Šie scenāriji tiks izmantoti, lai veicinātu dalībvalstu pieredzes apmaiņu un identificētu piemērotākos rīcības modeļus un to ietekmi uz ārējo konkurētspēju, iesaistoties globālajā tirdzniecībā. Scenāriji tiks prezentēti īsu videomateriālu formātā, kurus ministri tiks aicināti komentēt, lai veicinātu atklātu un brīvu diskusiju. Diskusiju vadīs OECD Stratēģisko prognožu padomniece Andžela Vilkinsone *(Angela Wilkinson)*.

Notiekot straujām pārmaiņām pasaules ekonomiskajos, politiskajos un sociālajos procesos, paātrinās preču, tehnoloģiju, investīciju, kā arī fizisku personu kustība pāri robežām. Pasaules valstis un ģeogrāfiskie reģioni kļūst savstarpēji ciešāk saistīti un arvien vairāk ir atkarīgi viens no otra. Šo procesu ietekmē pasaules tirdzniecības apjomi kopš 2000. gada ir divkāršojušies, kas līdztekus citiem izaugsmes rādītājiem liecina par līdz šim sekmīgo ekonomikas attīstību ilgtermiņā.

Vienlaikus OECD pētījumi[[3]](#footnote-3) liecina, ka globālās ekonomikas izaugsme tuvākos gados samazināsies no 3,6% (2010.-2020. gadam) līdz 2,4% (2015.-2060. gadam) un tās galvenie dzinuļi būs inovācijas un ieguldījumi zināšanās. Arī ekonomikas bilance pamazām mainās, pakāpeniski pieaugot ne-OECD valstu daļai kopējā struktūrā. Šī mainīgā situācija pasaules ekonomikā vienlaikus ir saistīta ar caurmērā strauju resursiem bagātu jaunattīstības valstu ekonomisko izaugsmi.

**Latvijas nostāja:**

Latvija uzskata, ka pasaules mainīgajos apstākļos ir svarīgi saglabāt un sekmēt tirgus atvērtību, jo starptautiskā prakse ir pierādījusi, ka protekcionisms nav ilgtermiņa risinājums izaugsmes nodrošināšanai.

Vienlaikus Latvija uzskata, ka ir jārada labvēlīgi nosacījumi ES preču un pakalpojumu eksportam kopumā un jāveicina noieta tirgu diferenciācija. To var īstenot ar ciešāku starpvalstu savstarpējo regulatoro sadarbību, zināšanu un tehnoloģiju pārnesi, kā arī investīciju projektu īstenošanu.

Latvijas tic, ka ļoti svarīga ir ciešāka iesaiste globālajās piegādes ķēdēs, kas paātrina ienākumu konverģenci un dod potenciālu kāpināt konkurētspēju. Šai kontekstā nozīmīga ir pārdomāta, efektīva un ilgtermiņā paredzama ārējās ekonomiskā politikas īstenošana kā ar industriāli attīstītām valstīm (piem. ASV, Kanādu, Japānu), tā arī strauji augošām jaunattīstības valstīm (piem. Krieviju, Ķīnu, Indiju un Brazīliju).

**5. Darba pusdienas: darba sesiju rezultāti un ES Konkurētspējas padomes darba metožu uzlabošana**

Pusdienu diskusijas mērķis ir uzklausīt moderatoru kopsavilkumu un secinājumus par abām darba sesijām.

Tāpat darba pusdienu laikā Prezidentūra plāno prezentēt idejas attiecībā uz turpmāko ES Konkurētspējas padomes darba metožu uzlabošanu, t.sk. iedibinot praksi katras sanāksmes sākumā veikt ES konkurētspējas novērtējumu (*competitiveness check-up*). Ministri tiks aicināti sniegt viedokli par Prezidentūras priekšlikumiem un paust savu redzējumu un idejas par ministru padomes darba metožu uzlabošanu. Pirmais šāds izvērtējums plānots jau š.g. 1.oktobra Konkurētspējas padomē.

**Latvijas nostāja:**

Latvija atbalsta ES Konkurētspējas padomes stiprināšanu, rezultativitātes celšanu, kas lielā mērā arī panākama caur tās darba metožu pārskatīšanu un uzlabošanu. Šajā kontekstā Latvija atbalsta Prezidentūras ideju par ES konkurētspējas novērtējumu veikšanu. Šāda ideja svarīga, lai nodrošinātu regulāru ES ekonomikas konkurētspējas stāvokļa monitoringu, konkrētā brīža problēmu un izaicinājumu analīzi, kā arī, lai ātrāk spētu pieņemt nepieciešamās politikas iniciatīvas.

Vienlaikus Latvija uzskata, ka visaptverošs ziņojums, kas kalpotu par pamatu ministru diskusijām, var tikt sagatavotas ES Padomes Konkurētspējas un izaugsmes jautājumu augsta līmeņa darba grupā, kas izveidota, lai atbalstītu Konkurētspējas ministru padomi konkurētspējas, jo īpaši rūpniecības konkurētspējas, pārraudzībā un integrēšanā visās attiecīgajās politikas iniciatīvās ES līmenī.

**6. Latvijas delegācijas sastāvs**

|  |  |  |
| --- | --- | --- |
| Delegācijas vadītājs: | **Z. Liepiņa** | Ekonomikas ministrijas valsts sekretāra vietniece; |
|  |  |  |
| Delegācijas sastāvā: | **S. Rancāne-Slavinska** | Ekonomikas ministrijas nozares padomniece Latvijas Republikas Pastāvīgajā pārstāvniecībā ES. |

Iesniedzējs: ekonomikas ministra pienākumu izpildītājs  
veselības ministrs G. Belēvičs

Vīza: valsts sekretārs R. Beinarovičs

08.07.2015.

1753

Anna Upena

+ 32 22383 114, [Anna.Upena@mfa.gov.lv](mailto:Anna.Upena@mfa.gov.lv)

Gints Zadraks

+ 32 22383 158, [Gints.Zadraks@mfa.gov.lv](mailto:Gints.Zadraks@mfa.gov.lv)

Lita Stauvere

67013008, [Lita.Stauvere@em.gov.lv](mailto:Lita.Stauvere@em.gov.lv)

1. http://ec.europa.eu/DocsRoom/documents/6706/attachments/1/translations/en/renditions/nativen [↑](#footnote-ref-1)
2. ST 6197/15 [↑](#footnote-ref-2)
3. http://www.oecd.org/eco/lookingto2060.htm [↑](#footnote-ref-3)